**Predkladacia správa**

Na zintenzívnenie spoločného úsilia a spolupráce v oblasti organizovanej trestnej činnosti súvisiacej s vozidlami a s vodičskými preukazmi pristúpila Slovenská republika k Zmluve o Európskom informačnom systéme vozidiel a vodičských preukazov (EUCARIS) (ďalej len „zmluva“).Zmluva pre Slovenskú republiku nadobudla platnosť 1. mája 2009 a bola uverejnená v Zbierke zákonov Slovenskej republiky pod č. 17/2011 Z. z.

Podnetom na pristúpenie Slovenskej republiky k zmluve bolo Rozhodnutie Rady z 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky (2004/919/ES), ktoré priamo vyzýva členské štáty na pristúpenie k zmluve.

Cieľom predkladaného materiálu je zmena a doplnenie zmluvy po viacerých rokoch jej praktického uplatňovania. Z toho dôvodu bol všetkým zmluvným stranám zmluvy doručený návrh na uzatvorenie Protokolu, ktorým sa mení a dopĺňa Zmluva o Európskom informačnom systéme vozidiel a vodičských preukazov (EUCARIS) (ďalej len „protokol“). Predpokladá sa jeho podpísanie aj zmluvnými stranami, ktoré k zmluve pristúpili. Takouto zmluvnou stranou je aj Slovenská republika.

Zmluva je multilaterálnou prezidentskou zmluvou, medzinárodnou zmluvou, ktorá zakladá práva alebo povinnosti fyzických osôb alebo právnických osôb a podľa čl. 7 ods. 4 Ústavy Slovenskej republiky je pred jej ratifikáciou potrebný súhlas Národnej rady Slovenskej republiky. Na jej vykonanie nie je potrebný zákon a podľa čl. 7 ods. 5 Ústavy Slovenskej republiky má prednosť pred zákonmi. Protokol sa predkladá s rovnakou charakteristikou.

Návrh protokolu zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a so všeobecnými zásadami medzinárodného práva, ako aj so záväzkami Slovenskej republiky vyplývajúcimi jej z iných medzinárodných dokumentov.

Vykonanie obvyklých formálnych úkonov súvisiacich s uzatvorením protokolu zabezpečí Ministerstvo vnútra Slovenskej republiky v súčinnosti s Ministerstvom zahraničných vecí a európskych záležitostí Slovenskej republiky, v súlade s platnými právnymi predpismi a Pravidlami pre uzatváranie medzinárodných zmlúv a zmluvnú prax schválenými uznesením vlády SR č. 743 z 21. októbra 2009.

Predkladaný materiál bol predmetom medzirezortného pripomienkového konania a nemá vplyv na rozpočet verejnej správy, nemá sociálne vplyvy, nemá vplyv na podnikateľské prostredie, nemá vplyv na životné prostredie, nemá vplyv na informatizáciu spoločnosti a ani na služby verejnej správy pre občana.

Predkladaný materiál bol 11. októbra 2011 predmetom rokovania Legislatívnej rady vlády Slovenskej republiky. Vláda Slovenskej republiky svojím uznesením č. 716 zo 16. novembra 2011 súhlasila s uzatvorením protokolu. Protokol bol podpísaný 08. júna 2017 v Luxemburgu, Belgické kráľovstvo.